पिछले 1400 दिन में अगर कांग्रेस लोकतांत्रिक सरहदों की हिफ़ाजत के लिए एक-एक दिन न लड़ती रहती तो आज न तो कुतुबशाही के हैदराबाद में बैठे चंद्राबाबू नायडू को असलियत का अहसास हो रहा होता और न अवधशाही के लखनऊ में बैठी मायावती के मन में अमितशाही के खि़लाफ़ अंततः उठ खड़े होने की हिलारें उठतीं। सो, मैं मानता हूं कि कांग्रेस को इस बात का श्रेय दिया ही जाना चाहिए कि वह सियासी आतंक से दुबके पड़े एक मुल्क़ को चार साल के भीतर फिर शंखनाद-मुद्रा में ले आई। वरना तो लोग माने ही बैठे थे कि अब दस तो क्या, पचास बरस भी, कहीं कोई पत्ता खड़कने वाला नहीं है।